สวัสดีค่ะ มีอาการเจ็บจี๊ดๆที่เนินอกข้างซ้าย เป็นๆหายๆทั้งวัน นอนอยู่ก็เจ็บ รู้สึกหายใจไม่เต็มปอด เรอบ่อยๆ ขมคอ มีอาการมา3-4วันแล้ว จากที่สังเกตอาการเจ็บหน้าอกจะมีอาการก่อนเป็นประจำเดือน แต่อาการหายใจไม่เต็มปอด เรอ ขมคอ จะมีอาการเรื่อยๆ อยากรู้ว่าตัวเองเป็นโรคอะไรและควรไปพบแพทย์แบบเร่งด่วนไหม
สวัสดีค่ะ อาการเจ็บจี๊ดๆตรงบริเวณเนินอกข้างซ้าย เป็นๆหายๆทั้งวัน หายใจได้ไม่เต็มที่ เรอ ขมคอนั้น น่าจะเกิดจากภาวะกรดไหลย้อนได้มากที่สุด สาเหตุอื่นๆเช่น เจ็บจากกล้ามเนื้อหรือเส้นประสาทอักเสบ หากเป็นลักษะเจ็บจี๊ดๆก็ยังพอเป็นไปได้ หรือเจ็บจากเยื่อหุ้มปอดหรือหัวใจอักเสบซึ่งเกิดได้น้อย เจ็บจากหัวใจขาดเลือดมักเจ็บเหมือนมีของหนักมาทับไม่ใช่ลักษณะเจ็บจี๊ดๆในเบื้องต้น ควรรับประทานอาหารอ่อนๆและสุกสะอาด ไม่กินแล้วนอนทันที ไม่กินอาหารมื้อใหญ่เกินไป หลีกเลี่ยงอาหารรสจัดหรืออาหารที่กระตุ้นให้มีอาการ ร่วมกับดื่มน้ำมากๆ สังเกตอาการ ถ้าปรับพฤติกรรมแล้วยังเป็นเยอะ คลื่นไส้ อาเจียน เจ็บหน้าอกมากจนนอนหรือทำกิจกรรมต่างๆไม่ได้ตามปกติ ควรไปพบแพทย์